
Text rozhodnutia
Súd: Krajský súd Košice Spisová značka: 3Cob/129/2016 Identifikačné číslo súdneho spisu: 7113228310 Dátum vydania rozhodnutia: 27. 04. 2017 Meno a priezvisko sudcu, VSÚ: JUDr. Jozef Vanca ECLI: ECLI:SK:KSKE:2017:7113228310.2 Uznesenie Krajský súd v Košiciach v senáte zloženom z predsedu senátu JUDr. Jozefa Vancu a členov senátu JUDr. Drahomíry Brixiovej a JUDr. Gabriely Varhalíkovej v spore žalobcu: FREKOMOS SK, s.r.o., Domove role č. 69/16516, Bratislava, IČO: 36 196 428 zastúpeného: JUDR. Marta Čarabová, Prievozská č. 18, Bratislava, proti žalovanému: STAVOZEMIX SK s.r.o., Myslavská č. 736/283, Košice, IČO: 46 446 991, o zaplatenie 33.040,87 eur s prísl., o odvolaní žalovaného proti rozsudku Okresného súdu Košice II č.k. 36Cb/244/2015-70 zo dňa 19.4.2016 takto r o z h o d o l : P o t v r d z u j e rozsudok súdu prvej inštancie v jeho napadnutej časti. Stranám náhradu trov odvolacieho konania nepriznáva. o d ô v o d n e n i e : 1. Napadnutým rozsudkom súd prvej inštancie (výrokom I) uložil žalovanému povinnosť zaplatiť žalobcovi 33.040,87 eur istiny a výrokom II uložil žalovanému povinnosť zaplatiť žalobcovi úrok z omeškania vo výške 9% ročne nasledovne: z dlžnej sumy 48.040,87 eur od 7.7.2013 do 19.8.2013 a z dlžnej sumy 33.040,87 eur od 20.8.2013 do zaplatenia. Zároveň konanie ohľadom úroku z omeškania v prevyšujúcej časti zastavil (výrok III) a žalovanému uložil povinnosť nahradiť žalobcovi trovy konania vo výške 4.322,56 eur, ktoré je povinný zaplatiť právnemu zástupcovi žalobcu advokátke JUDr. Marte Čarabovej. Trovy konania v časti 1.982,00 eur predstavujú náhradu za zaplatený súdny poplatok a v časti 2.340,56 eur predstavujú nárok na nahradenie trov právneho zastúpenia žalobcu (výrok IV). Výrokom V vyslovil, že to všetko je žalovaný povinný zaplatiť v lehote 3 dní odo dňa nadobudnutia právoplatnosti rozsudku. 2. Svoje rozhodnutie odôvodnil tým, že žalobca sa podanou žalobou domáhal voči žalovanému zaplatenia sumy 33.040,87 eur s prísl., titulom práva na uhradenie odmeny za vykonanie prác „zlepšenie zeminy na mieste hydraulickým spojivom“ na stavbe „Competence centre Dunajské Kostoľné Kračany“, na základe objednávky žalovaného č. 20042013-1 z 20.4.2013. Na uhradenie dohodnutej ceny za vykonanie diela žalobca vyzval žalovaného faktúrou č. 21305028 na sumu 48.040,87 eur, splatnou 6.7.2013. Dňa 20.8.2013 žalovaný uhradil iba sumu 15.000 eur. 3. V odpore proti platobnému rozkazu žalovaný namietal, že súd prekročil žalobný návrh, keď priznal žalobcovi nárok na úrok z omeškania za obdobie od 7.7.2013 do 19.8.2013. Na základe uvedeného konajúci súd uznesením z 8.10.2014 žalovaným namietaný rozpor odstránil opravou vydaného platobného rozkazu. Žalovaný ďalej namietal, že žalobca si nárok na úrok z omeškania za obdobie od 7.7.2013 do 20.8.2013 uplatnil duplicitne, pričom vychádzal zo skutočnosti, že za toto obdobie si uplatnil úrok z omeškania zo sumy 48.040,87 eur a aj zo sumy 33.040,87 eur. Podľa žalovaného, by mal mať žalobca nárok na zaplatenie úroku z omeškania 9% ročne zo sumy 48.040,87 eur od 7.7.2013 do 19.8.2013 a 9% ročne zo sumy 33.040,87 eur od 20.8.2013 do zaplatenia. V podanom odpore žalovaný poukázal na skutočnosť, že kompletizuje svoje nároky voči žalobcovi a z tohto dôvodu v blízkej dobe so žalobcom plánuje započítať vzájomné pohľadávky a záväzky. 4. Podaním z 18.12.2015 a zo 6.4.2016 žalobca zobral svoju žalobu čiastočne späť a to v časti zaplatenia úroku z omeškania nad úrok uvedený vo výroku II napadnutého rozsudku. Uviedol, že pri vyhotovovaní žalobného návrhu si omylom uplatnil nárok na úrok z omeškania duplicitne. 5. Súd prvej inštancie vykonal dokazovanie a s poukazom na ust. § 536 Obchodného zákonníka, § 548 ods. 1, Obchodného zákonníka, § 369 ods. 1, 2 Obchodného zákonníka a § 1 Nariadenia vlády SR č. 21/2013 Z.z., dospel k záveru, že medzi účastníkmi konania vznikla zmluva o dielo, predmetom ktorej bola povinnosť žalobcu vyhotoviť pre žalovaného dielo „zlepšenie zeminy na mieste s použitím hydraulického spojiva“ na stavbe „Competence centre Dunajské Kostoľné Kračany“ a tomu zodpovedajúca povinnosť žalovaného zaplatiť za vyhotovenie diela dohodnutú odmenu. Žalobca v prospech žalovaného poskytol dohodnuté plnenie, za ktoré mu vznikol nárok na zaplatenie dohodnutej odplaty vo výške 48.040,87 eur. Žalovaný časť odmeny za dielo v sume 15.000,00 eur uhradil v omeškaní až 20.8.2013 a zvyšnú časť dohodnutej odplaty t.j. 33.040,87 eur žalobcovi neuhradil. Teda od márneho uplynutia lehoty splatnosti faktúry sa žalovaný dostal s uhradením svojho záväzku do omeškania, a preto vznikol žalobcovi voči žalovanému aj nárok na uhradenie úroku z omeškania. Vzhľadom na uvedené skutočnosti súd prvej inštancie rozhodol tak ako je uvedené vo výroku I, II napadnutého rozsudku. 6. Keďže žalobca zobral duplicitne uplatnený nárok na úrok z omeškania za obdobie od 7.7.2013 do 20.8.2013 späť, súd prvej inštancie citujúc ust. § 96 ods. 1 O.s.p. konanie v tejto časti zastavil. 7. Súd prvej inštancie ďalej konštatoval, že obrana žalovaného spočívajúca v tvrdení, že má voči žalobcovi nejaké svoje pohľadávky, ktoré mieni započítať, bola neúspešná z dôvodu, že žalovaný počas konania žiadny zápočet nevykonal a v tomto smere nepredložil a ani neoznačil žiadny dôkaz, ktorý by skutočne preukazoval čiastočný (prípadne aj celkový) zánik nároku žalobcu započítaním podľa § 358 a nasl. Obchodného zákonníka. 8. O trovách konania rozhodol podľa § 142 ods. 2, § 149 Ods. 1 O.s.p., a keďže žalobca mal vo veci neúspech iba v pomerne nepatrnej časti voči celému uplatnenému nároku, priznal mu náhradu trov konania spočívajúcu v sume, ktorú bol žalobca povinný zaplatiť na úhrade súdneho poplatku vo výške 1.982,00 eur a v náhrade trov právneho zastúpenia za 4 úkony právnej pomoci po 486,29 eur (prevzatie zastúpenia, spracovanie a podanie žaloby, písomné vyjadrenie k odporu a účasť na pojednávaní 19.4.2016), režijný paušál 2x 7,81 eur, 1x 8,04 eur a 1x 8,58 eur; náhradu za čas strávený cestou na pojednávanie a späť vo výške 157,30 eur (11 začatých polhodín x 14,30 eur) a nárok na cestovné výdavky vo výške 205,84 eur. 9. Proti tomuto rozsudku (v časti trov konania) podal v zákonnej lehote odvolanie žalovaný. Navrhol napadnutý rozsudok zmeniť a priznať žalovanému 10%-nú náhradu trov konania voči žalobcovi (úspech 55% - 45% neúspech), resp. žiadnemu z účastníkov náhradu trov konania nepriznať s poukazom na uznesenie Krajského súdu v Košiciach č.k. 3Cob/49/2015-48 z 2.9.2015, v ktorom odvolací súd uložil prvostupňovému súdu „prihliadať pri rozhodovaní o náhrade trov konania na pochybenie žalobcu“. 10. Má za to, že vo veci nie sú sporné dve podstatné skutočnosti, a to pochybenie prvostupňového súdu, keď v platobnom rozkaze namiesto žalovaného úroku z omeškania 9% ročne z dlžnej sumy 48.040,87 eur od 7.7.2013 do 19.8.2013 uložil zaplatiť úrok z omeškania 9% ročne z dlžnej sumy 33.040,87 eur od 7.7.2013 do 19.8.2013 (rozdiel 43.272,32 eur na úkor žalovaného) a pochybenie žalobcu spočívajúce jednak v duplicitnom zažalovaní úroku z omeškania od 7.7.2013 do 19.8.2013 ako aj v nesprávne uplatnenej náhrade trov konania. Všetky tieto pochybenia sú priznané a patrične zdokladované ako v napadnutom rozsudku tak aj v odvolacom uznesení č.k. 3Cob/49/2015-48 z 2.9.2015, ktorým bola prvostupňovému súdu uložená povinnosť na tieto pochybenia pri určení náhrady trov konania prihliadať, a to najmä na pochybenia žalobcu, za ktoré žalovaný nenesie žiadnu vinu či inú zodpovednosť. Z uvedeného teda vyplýva, že bolo povinnosťou súdu prihliadať aj na jeho vlastné pochybenie, a nie túto jeho zodpovednosť preniesť cestou náhrady trov konania na žalovaného, ktorý s pochybením prvostupňového súdu ani nemá nič spoločné. 11. Ďalej poukázal na skutočnosť, že tvrdenia prvostupňového ale aj odvolacieho súdu, že pochybenie prvostupňového súdu bolo odstránené opravným uznesením č.k. 30Rob/194/2013-36 z 8.10.2014 nemôže byť z pohľadu procesnej legality pravdou. S poukazom na § 174 ods. 2 O.s.p. je toto uznesenie pre právnu nemožnosť od počiatku ničotné. Totiž žalovaný podal 28.4.2014 voči platobnému rozkazu z 25.3.2014 odpor s odôvodnením vo veci samej, z čoho je zrejmé, že počnúc 28.4.2014 sa vydanie opravného uznesenia stalo viac právne nemožným, keďže zrušené súdne rozhodnutie nie je možné viac opraviť. Najmä k 8.10.2014 nemohol súd legálne vydať žiadne opravné uznesenie k platobnému rozkazu, ktorý už 28.4.2016 bol zo zákona zrušený. Opačný právny názor by podľa žalovaného viedol k procesno-právnej anarchii, kde by sa takto dalo upraviť každé zrušené rozhodnutie vôbec, kde podľa § 39 Občianskeho zákonníka je súd vždy ex offo povinný prihliadať na absolútnu neplatnosť každého procesného úkonu, a to vrátane aj vlastného. 12. Na základe právneho stavu bol teda cestou platobného rozkazu uplatnený voči žalovanému 14.4.2014 nárok zodpovedajúci sume 79.131,87 eur ( v zmysle § 172 ods. 1 O.s.p., § 174 ods. 1 O.s.p. a § 41 ods. 1 Exekučného poriadku), kde jedinou jeho zákonom poznanou obranou bolo len podanie odporu, ktorému prvostupňový súd plne vyhovel, keď všetky žalovaným namietané vady v napadnutom rozsudku zohľadnil tým, že ho zaviazal len na nespornú sumu 35.501,08 eur (45% v platobnom rozkaze uplatnenej sumy, čo zodpovedá 55%-nému úspechu v konaní). 13. Žalovaný teda v tomto rozsahu nenesie žiaden diel viny na nesprávnom (svojvoľnom postupe) prvostupňového súdu, keď ho tento svojvoľne zaviazal zaplatiť žalobcovi viac ako dvojnásobok jeho nároku, voči čomu sa musel žalovaný brániť. Táto nespravodlivosť je o to väčšia, že žalovaný bude musieť uhradiť v prospech prvostupňového súdu súdny poplatok za odpor, i keď všetky tvrdenia z odporu žalovaného sa potvrdili a bolo im aj vyhovené. 14. Podľa žalovaného sa potvrdilo aj pochybenie žalobcu pri duplicitnom zažalovaní úrokov z omeškania a nesprávne vyčíslenej náhrade trov konania (tarifa 492,93 eur namiesto 486,34 eur), čo bol žalobca nútený opraviť svojimi podaniami z 18.12.2015 a 6.4.2016. 15. Nakoľko je vo veci nesporné, že žalobcova žaloba vykazovala podstatné vady, čo bolo opravené až z titulu žalovaného odporu, nemožno podľa žalovaného žalobcovu žalobu označiť za žiaden účelný úkon podľa § 142 ods. 1 O.s.p. Rovnaké platí aj o žalobcových podaniach z 18.12.2015 a 6.4.2016, ktorými žalobca toto svoje pochybenie napravoval. Napriek tomu mu však prvostupňový súd za tieto úkony ním požadovanú náhradu v plnom rozsahu priznal, i keď minimálne za opravu jeho žaloby (späťvzatia) k tomu určite neexistoval žiaden zákonný titul hodný akejkoľvek náhrady. Navyše žiadne zo žalobcových podaní z 18.12.2015 a 6.4.2016 súd v zmysle § 123 O.s.p. a zásady kontradiktórnosti ani nedoručil na vyjadrenie, čo tiež ich účelnosť vyvracia (ESĽP: Nideröst-Huber v. Švajčiarsko, rozsudok z 18.2.1997, Reports 1997-I, str. 108, ods. 24, a Mantovanelli v. Francúzsko, rozsudok z 18.3.1997, Reports 1997- II, str. 436, ods. 33,; Komanický proti Slovensku, 2002), kde aj podľa ESĽP nie je na súde, aby určil čo bude a čo nebude doručovať na vyjadrenie účastníkom konania. 16. Na základe uvedeného, po správnosti nemala byť nikomu priznaná náhrada trov konania (resp. mala byť priznaná žalovanému v rozsahu 10%), kde žalobcova žaloba a jeho opravy petitu z 18.12.2015 a 6.4.2016 nepredstavujú v zmysle § 142 ods. 1 O.s.p. žiadne účelné úkony uplatňovaného práva, keďže tie môžu predstavovať len perfektné úkony (obzvlášť ak sa jedná o úkony advokáta - profesionála), kde žalovaný nevidí žiaden dôvod platiť advokátovi žalobcu za jeho hrubé pochybenia pri koncipovaní petitu žaloby. 17. Odvolanie žalovaného bolo žalobcovi doručené 26.7.2016. Žalobca sa k podanému odvolaniu nevyjadril. 18. Krajský súd v Košiciach ako odvolací súd prejednal odvolanie žalovaného, ktoré bolo podané v zákonnej lehote, oprávnenou osobou, proti rozhodnutiu, proti ktorému je odvolanie prípustné, bez nariadenia pojednávania, pretože nejde o odvolanie proti rozhodnutiu, na prejednanie ktorého je potrebné nariadiť odvolacie pojednávanie podľa § 385 ods. 1 zák.č. 160/2015 Z.z. - Civilného sporového poriadku (ďalej len „CSP“). Vec prejednal podľa § 379 - § 385 CSP a dospel k záveru, že odvolanie žalovaného nie je dôvodné. 19. Toto odvolacie konanie začalo podaním odvolania dňa 27.6.2016, teda za účinnosti Zákona č. 99/1963 Zb. - Občianskeho súdneho poriadku. 20. Podľa § 470 ods. 1 CSP, ak nie je ustanovené inak, platí Civilný sporový poriadok aj na konania začaté predo dňom jeho účinnosti, teda pred 1.7.2016. 21. Podľa § 470 ods. 2 prvá veta CSP, právne účinky úkonov, ktoré v konaní nastali pred dňom nadobudnutia účinnosti Civilného sporového poriadku zostávajú zachované. 22. Odvolací súd sa v plnom rozsahu stotožňuje s odôvodnením napadnutého výroku rozhodnutia a konštatuje správnosť dôvodov napadnutého rozhodnutia § 387 ods. 2 CSP. Na zdôraznenie správnosti napadnutého rozhodnutia a k odvolacím dôvodom žalovaného odvolací súd uvádza: 23. Žalovaný odvolaním napadol len výrok rozsudku súdu prvej inštancie o náhrade trov konania. Ostatné výroky rozsudku súdu prvej inštancie neboli odvolaním žalovaného napadnuté, stali sa právoplatnými a neboli predmetom preskúmania odvolacieho súdu. 24. Je nepochybné, že žalobca sa proti žalovanému domáhal podanou žalobou zaplatenia 33.040,87 eur s prísl. 25. Súd prvej inštancie žalobe vyhovel a okrem toho uložil žalovanému nahradiť trovy konania podľa vtedy platného ust. § 142 ods. 3 O.s.p. a to za zaplatený súdny poplatok 1.982,00 eur a náhradu trov právneho zastúpenia 2.340,56 eur. 26. Priznané trovy sú v plnom súlade s ust. § 10 ods. 1 vyhl.č. 655/2004 Z.z., § 7 ods. 2, 4 zák.č. 283/2002 Z.z. ako aj ust. § 142 ods. 3 vtedy platného O.s.p. 27. Námietky žalovaného týkajúce sa úrokov i ďalších skutočností pre rozhodnutie odvolacieho súdu nemajú právny význam. 28. Odvolací súd z týchto dôvodov rozsudok súdu prvej inštancie v jeho napadnutej časti podľa § 387 ods. 1 CSP potvrdil ako vecne správny. 29. O trovách odvolacieho konania rozhodol odvolací súd podľa § 396 ods. 1 a § 255 ods. 1 CSP a sporovým stranám náhradu trov odvolacieho konania nepriznal. Žalovaný nebol v odvolacom konaní úspešný a žalobcovi trovy odvolacieho konania nevznikli. 30. Toto rozhodnutie prijal senát Krajského súdu v Košiciach pomerom hlasov 3:0 (§ 393 ods. 2 posledná veta CSP). Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) /§ 428 C.s.p./. Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.).

